《陪白野太守游贺监故居得水字》
明代·钱宰

崇冈散新阳，寒日舒短晷。晴飙一披拂，波影上沙尾。

意行遂忘疲，情语相慰喜。赐宅知己非，归舟更谁舣。

树暗山始夕，川明月初至。停杯成慨叹，觅句聊徙倚。

前林樵唱来，惊鸿下寒水。

作者简介：（1299—1394）元明间浙江会稽人，字子予，一字伯钧。元至正间中甲科，时称宿儒。洪武初征修礼、乐书，授国子助教，进博士。后命订正蔡氏《书传》，书成赐归。有《临安集》。